2020. gada 31. martā Noteikumi Nr. 178

Rīgā (prot. Nr. 20 27. §)

**Kārtība, kādā izvērtē pašvaldību investīciju projektus valsts budžeta aizņēmumu saņemšanai jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai**

Izdoti saskaņā ar likuma

"Par valsts budžetu 2020. gadam"

13. panta sestās daļas 4. punktu

1. Noteikumi nosaka kritērijus un kārtību, kādā Vides aizsardzības un reģionālās attīstības ministrija izvērtē pašvaldību investīciju projektu iesniegumus jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai (turpmāk – investīciju projekts), lai mazinātu bērnu rindu uz vietām pirmsskolas izglītības iestādēs.

2. Pašvaldības investīciju projektus iesniedz Vides aizsardzības un reģionālās attīstības ministrijā mēneša laikā pēc šo noteikumu stāšanās spēkā. Pašvaldība var iesniegt investīciju projektus, ievērojot šādus nosacījumus:

2.1.  2019. gada 1. oktobrī bērnu skaits, kuri sasnieguši pusotra gada vecumu un ir rindā uz pašvaldības pirmsskolas izglītības iestādēm, ir lielāks nekā 100 bērnu, un informācija par bērnu rindu ir iesniegta Vides aizsardzības un reģionālās attīstības ministrijā 2019. gadā;

2.2. maksimālais valsts budžeta aizdevuma apmērs nepārsniedz 12 000 *euro* parvienas vietas izveidi, tas ir, 75 % no kopējām būvdarbu izmaksām dalītas ar šo noteikumu 3.4. apakšpunktā minēto jauno vietu skaitu, bet nepārsniedzot likuma "Par valsts budžetu 2020. gadam" 13. panta sestās daļas 1. punktā noteikto valsts budžeta aizdevuma apmēru;

2.3. pašvaldība nodrošina budžeta līdzfinansējumu ne mazāk kā 25 % apmērā no kopējām būvdarbu izmaksām, ievērojot likuma "Par valsts budžetu 2020. gadam" 13. panta sestajā daļā noteikto līdzfinansējuma apmēru un nosacījumus;

2.4. ir izstrādāts tehniskais projekts vai noslēgts līgums par tehniskā projekta izstrādi, projekta būvdarbus uzsāk īstenot līdz 2020. gada 31. decembrim, un tas tiek īstenots līdz 2022. gada beigām. Tehniskajam projektam ir jābūt izstrādātam līdz aizņēmuma pieprasījuma iesniegšanai atbilstoši Ministru kabineta noteiktajai kārtībai, kādā pašvaldības var ņemt aizņēmumus.

3. Pašvaldība, iesniedzot investīciju projektu, norāda šādu informāciju atbilstoši šo noteikumu pielikumam:

3.1. investīciju projekta mērķis;

3.2. atbilstība pašvaldības attīstības programmas investīciju plānam;

3.3. investīciju projekta kopējās būvdarbu izmaksas, tai skaitā šo izmaksu sadalījums pa finanšu avotiem – pašvaldības budžets un valsts budžeta aizdevums sadalījumā pa gadiem (2020.–2022. gads);

3.4. pēc investīciju projekta īstenošanas radīto vietu skaits pirmsskolas izglītības iestādē;

3.5. investīciju projekta īstenošanas termiņš.

4. Vides aizsardzības un reģionālās attīstības ministrija mēneša laikā pēc projektu iesniegšanas beigu termiņa atklātā projektu pieteikumu konkursā izvērtē pašvaldības iesniegto investīciju projektu atbilstību šo noteikumu 2. punktā minētajiem nosacījumiem. Investīciju projekts, kas neatbilst šo noteikumu 2. punktā minētajiem nosacījumiem, tālāk netiek vērtēts.

5. Vides aizsardzības un reģionālās attīstības ministrija pēc projektu izvērtēšanas apkopo projektus, kuri atbilst šo noteikumu 2. punktā minētajiem nosacījumiem un likuma "Par valsts budžetu 2020. gadam" 56. pantā minētajiem nosacījumiem, un sakārto tos prioritārā secībā pēc viszemākās vienas vietas izveides izmaksas pašvaldības pirmsskolas izglītības iestādē, vērtējot valsts budžeta aizdevuma apmēru, kā arī sagatavo:

5.1. prioritāro projektu sarakstu, ievērojot kopējo ikgadējo valsts budžeta aizdevuma apmēru 2020. gadā 7 000 000 *euro* apmērā un vidējā termiņā. Ja pašvaldībām ir vienādas vienas vietas izveides izmaksas pašvaldības pirmsskolas izglītības iestādē, priekšroka tiek dota šādā secībā:

5.1.1. vispirms pašvaldībai, kurai ir izstrādāts tehniskais projekts un noslēgts līgums par būvdarbu veikšanu;

5.1.2. ja saskaņā ar šo noteikumu 5.1.1. apakšpunktā minēto kritēriju ir vienāds vērtējums, priekšroka ir pašvaldībai ar lielāku jaunradīto vietu skaitu pirmsskolas izglītības iestādē;

5.2. papildu (rezerves) projektu sarakstu. Minētajā sarakstā iekļautie projekti tiek atbalstīti rindas kārtībā, ja ir papildu līdzekļi investīciju projektu atbalstam.

6. Vides aizsardzības un reģionālās attīstības ministrija līdz 2020. gada 1. jūnijam iesniedz Ministru kabinetā šo noteikumu 5.1. un 5.2. apakšpunktā minētos atbalstāmo investīciju projektu sarakstus, kas ir uzskatāmi par pozitīvu Vides aizsardzības un reģionālās attīstības ministrijas atzinumu likuma "Par valsts budžetu 2020. gadam" izpratnē.

7. Pēc Ministru kabineta lēmuma pieņemšanas par šo noteikumu 5.1. apakšpunktā minētajiem prioritārajiem projektiem pašvaldības līdz 2020. gada 1. jūlijam iesniedz aizņēmuma pieprasījumus atbilstoši Ministru kabineta noteiktajai kārtībai, kādā pašvaldības var ņemt aizņēmumus. Ja ir papildu līdzekļi šo noteikumu 5.2. apakšpunktā minēto (rezerves) projektu atbalstam rindas kārtībā, pašvaldības pēc Finanšu ministrijas uzaicinājuma saņemšanas iesniedz aizņēmuma pieprasījumus atbilstoši Ministru kabineta noteiktajai kārtībai, kādā pašvaldības var ņemt aizņēmumus.

Ministru prezidents A. K. Kariņš

Vides aizsardzības un

reģionālās attīstības ministrs J. Pūce